Udlændinge- og integrationsminister Inger Støjberg (V) forholder sig nu for første gang til sagen om foreningen Exitcirklen, som hun har forsøgt at annullere den økonomiske støtte til.

Berlingske kunne mandag fortælle, at ministeren ligesom flere andre borgerlige politikere forgæves har forsøgt at fjerne støtten til et projekt, der hjælper kvinder udsat for psykisk vold og social kontrol.

Projektet med de to kvinder Sherin Khankan og Khaterah Parwani i spidsen blev ellers tidligere på året indstillet til støtte af Styrelsen for International Rekruttering og Integration (SIRI), der hører under Støjbergs eget ministerium.

De to kvinder havde som de eneste søgt om 680.000 kroner i støtte fra en pulje på i alt to millioner kroner.

Inger Støjberg har indtil nu ikke ønsket at lade sig interviewe af Berlingske, men på vej ind til et gruppemøde i Venstre tirsdag stiller hun kortvarigt op til et interview. Her gentager hun, at hun var klar til at sløjfe den offentlige støtte til Exitcirklen, hvis hun havde fået opbakning til det.

På spørgsmålet om, hvorfor hun ville tage støtten fra et projekt, hendes egen styrelse havde godkendt, lyder Støjbergs svar:

»Fordi det undrer mig, at der kun er en enkelt ansøger til en pulje på to millioner kroner. Jeg går rigtigt meget op i, hvordan vi bruger vores skattepenge. Og når det er sådan, at der ikke er interesse, og det må man jo sige, at der ikke er – der er i hvert fald ikke voldsomt stor interesse, når der kun er en enkelt ansøger – synes jeg faktisk, det er på sin plads lige at stoppe op og se, om det er her, vi skal bruge pengene, eller om de kunne bruges bedre imod social kontrol ude i kommunerne.«

Baggrunden for sagen er, at Inger Støjberg 9. juni sendte et brev til ordførerne bag satspuljeforliget, hvori hun gjorde det klart, at Exitcirklen ganske vist var blevet indstillet til økonomisk støtte af SIRI, men at man efter hendes egen vurdering burde bruge pengene på andre projekter end hidtil aftalt.

Støjbergs argument var, at Exitcirklen var den eneste ansøger til puljen. Hun foreslog derfor, at alle pengene fra puljen – to millioner kroner – blev overført til en anden pulje, som også var målrettet indsatsen mod æresrelaterede konflikter og social kontrol – dog i kommunalt regi.

SIRI havde ellers indstillet til Støjbergs ministerium, at Exitcirklen blev tildelt de 680.000 kroner, foreningen havde søgt om, og at de resterende 1,3 millioner kroner blev brugt på den kommunale indsats mod æresrelateret konflikter.

Men Støjberg ville altså have flyttet alle pengene til den anden pulje, og dermed ville Exitcirklen ikke have fået støtte.

Inger Støjberg, fordi der kun er én ansøger, kan den ansøger jo godt have et legitimt formål?

»Jo, men nu har de jo så også fået pengene, fordi der var ikke et flertal blandt satspuljepartierne for at omprioritere de her penge. Og derfor har Exitcirklen så fået deres bevilling,« siger ministeren.

FAKTA Tidslinje: Her gik Inger Støjberg ind i sagen om støtten på 680.000 kroner 25. november 2016: Politikerne bliver enige om, hvordan satspuljen på i alt 3,5 mia. kr. skal fordeles i 2017. Et af fokusområderne er æresrelaterede konflikter og bygger oven på en national strategi fra 2012. 23. februar 2017: Styrelsen for International Rekruttering og Integration (SIRI) opretter en særlig pulje for projekter med »Lokale ressourcepersoner til arbejdet med æresrelaterede konflikter« på i alt to mio. kr. Denne pulje søger Exitcirklen som de eneste om 680.000 kr. fra. 18. april: SIRI indstiller til Udlændinge- og Integrationsministeriet, at Exitcirklens ansøgning om støtte på 680.000 kr. imødekommes. Samtidig vurderer SIRI, at de resterende 1,3 mio. kr. fra puljen bør overføres til et andet projekt. Men indstillingen bliver ikke umiddelbart godkendt af ministeriet. 1. juni: SIRI modtager en mail fra Udlændinge- og Integrationsministeriet om, at udlændinge- og integrationsminister Inger Støjberg (V) vil forsøge at få annulleret puljen, Exitcirklen har søgt støtte fra, og i stedet overføre alle pengene – to mio. kr. – til en anden pulje. Ministeren bruger argumentet om, at hun vurderer, at »målgruppen for puljen har været forkert«, da der kun er blevet indsendt en enkelt ansøgning. 9. juni: Inger Støjberg sender et brev til ordførerne, hvori hun blandt andet skriver, at Exitcirklen »lever fagligt op til puljens formål« – men at hun har »vurderet, at den meget begrænsede interesse for puljen tyder på, at antallet af civilsamfundsaktører, der har mulighed for at bidrage til indsatsen mod æresrelaterede konflikter, endnu er for begrænset«. Derfor vil hun annullere puljen, men det kræver, at alle partier bag satspuljen er enige. 13. september: Naser Khader (K), Martin Henriksen (DF) og Marcus Knuth (V) sender en mail til ordførerne fra de Radikale, Alternativet og SF, da de tre partier ikke vil være med til at droppe støtten til Exitcirklen. Mailen indeholder en række personlige anklager mod Sherin Khankan og Khaterah Parwani, der står bag Exitcirklen. Anklager, som ifølge kvinderne selv er både ufuldstændige og misvisende. 18. september: Inger Støjberg konstaterer, at der ikke kan opnås enighed om at droppe puljen, Exitcirklen har søgt støtte fra, og ansøgningen bliver dermed endeligt godkendt. FOLD UD FOLD UD

Støjberg: Det ville være »fuldt ud lovligt«

De Radikale, SF og Alternativet modsatte sig Støjbergs forslag, og derfor endte Exitcirklen med at få udbetalt støtten.

Lektor i forvaltningsret Sten Bønsing fra Aalborg Universitet har vurderet over for Berlingske, at det ville have været ulovligt, hvis Inger Støjbergs forslag var blevet til virkelighed, og støtten var blevet sløjfet:

»I sig selv er der ikke noget galt med, at hun skriver til ordførerne og foreslår, at puljen annulleres, men hvis det var endt sådan, ville det have været i strid med reglerne. På det tidspunkt var man så bundet af den faglige vurdering og den konkrete udmøntning af puljen, at man ikke ville kunne have lavet om på det.«

Men det mener Inger Støjberg ikke.

»Det er bestemt ikke vurderingen i ministeriet. Vores vurdering har hele tiden været, at hvis der var opbakning til det blandt satspuljepartierne – men det krævede jo så enighed – ville det også være fuldt ud lovligt. Men der var ikke enighed, og derfor er vi, hvor vi er nu,« siger hun.

»Sådan er det«

Som Berlingske tidligere har beskrevet, har de tre borgerlige politikere Naser Khader (K), Martin Henriksen (DF) og Marcus Knuth (V) også forsøgt at overtale de røde partier bag satspuljeforliget til at fjerne støtten til Exitcirklen.

Det skete blandt andet med en e-mail med en række personlige angreb på de to kvinder, som Naser Khader sendte på vegne af sig selv og de to andre 13. september i år.

Inger Støjberg har ikke brugt de samme argumenter som ordførerne, men har i stedet stået fast på, at støtten skulle droppes, fordi der kun var en enkelt ansøger til puljen.

Hvorfor er det en god grund at stoppe støtten, at der kun er én ansøger til den pulje, der søges støtte fra?

»Når vi har en pulje afsat på to millioner kroner, og der kun er én ansøger, synes jeg jo, at man skal stoppe op og spørge sig selv, om der så er stor nok interesse og ganske enkelt behov for en pulje som den her. Kunne vi have brugt pengene bedre? Det mente jeg umiddelbart måske godt, at man kunne,« siger Støjberg og fortsætter:

»Jeg ville gerne have brugt pengene på indsatsen mod social kontrol rundt omkring i kommunerne. Det spurgte jeg så satspuljepartierne om, om de var enige i. Det var der så bare ikke fuldstændig enighed om.«

Men din styrelse foreslog jo, at I stadig tildelte Exitcirklen støtte og så brugte de resterende 1,3 millioner kroner på indsatsen ude i kommunerne – hvorfor ikke gøre det på den måde?

»Jamen, man kan jo sige, at nu er det så også langt hen ad vejen blevet sådan, fordi der ikke var enighed. Men jeg synes, at indsatsen omkring social kontrol er enormt vigtig, og derfor ønsker jeg selvfølgelig, at der skal bruges så mange ressourcer og så mange kræfter på det som overhovedet muligt, så alle kan komme til at leve det frie liv, som vi hver især har ret til i Danmark.«

FAKTA Ansøgningen: Derfor fik Exitcirklen tildelt 680.000 kroner Berlingske har fået tilsendt den ansøgning, som Sherin Khankan fik godkendt hos Styrelsen for International Rekruttering og Integration (SIRI). Ansøgningen indeholder en detaljeret gennemgang af projektet. Berlingske har desuden fået tilsendt SIRIs vurdering af Exitcirklens ansøgning. Den indeholder et kort resumé af projektet samt selve vurderingen. Herunder kan du læse resuméet og SIRIs vurdering i sin helhed: Projektresumé: Formål og aktiviteter: Formålet med projektet er at give flere unge adgang til støtte og vejledning om muligheder for et liv uden negativ social kontrol. Forløbet indeholder fire spor: Mentorforløb, oplysende rådgivning, samtalegruppeforløb samt aktiviteter målrettet fagfolk, der har behov for mere viden om emnet. Projektlederen udpeges som lokal ressourceperson. Projektet vil etablere aktiviteter i København, Århus og Odense.

Målgrupper: Den primære målgruppe er mænd og kvinder under og over 18 år, som oplever negativ social kontrol, og som har eller kan være i risiko for at få brug for ophold på krisecenter. Den sekundære målgruppe er fagpersonale, som har behov for mere viden om emnet.

Kvalifikationer og samarbejde: Den frivillige forening Exitcirklen har erfaring på området og tilbyder allerede i dag støttende aktiviteter for målgruppen. Der er etableret samarbejde med Københavns Kommune.

Organisation og ledelse: Exitcirklen er stiftet af Sherin Khankan. Foreningen arbejder med socialfaglige og kognitive metoder, samt mentorforløb og oplysning om juridiske rettigheder. Den lokale ressourceperson, der tænkes udpeget, Khatera Parwani, har juridiske kompetencer og erfaring i at arbejde med målgruppen. Budget: Der ansøges om tilskud til projektlederløn, lokaler og aktiviteter for målgruppen. Ansøgt beløb i kroner: 680.000. Vurdering fra SIRI:



Ansøgningen indstilles til støtte. Det vurderes, at ansøgningen lever op til kriterierne for tildeling af støtte fra puljen.

Relevans, behov, realisme: Det vurderes, at projektet er relevant, idet det opfylder et behov hos målgruppen, samt at ansøger har de nødvendige kvalifikationer og samarbejdsrelationer med flere kommuner.

Resultater og dokumentation: Det vurderes, at der arbejdes med anerkendte socialfaglige og psykologiske metoder. Videre vurderes at ansøgers kulturelle baggrund sætter foreningen i stand til at levere en støtte, som kan være særligt relevant for målgruppen. Det vurderes desuden, at ansøger kan bidrage med relevant viden til styrelsens initiativ vedrørende koordinerende og netværksskabende aktiviteter samt redskabsudvikling. Endelig noteres at projektet har det nødvendige fokus på dokumentation af resultater.

Økonomi: Det vurderes, at der er tale om et forholdsvist billigt projekt, som har aktiviteter i både København, Århus og Odense kommuner. Indstillet beløb i kroner: 680.000. Spørgsmål til SIRI: Berlingske har i forbindelse med historien sendt en række spørgsmål til Styrelsen for International Rekruttering og Integration angående de anklager Naser Khader (K), Martin Henriksen (DF) og Marcus Knuth (V) har rejst mod Exitcirklens Sherin Khankan og Khaterah Parwani. Du kan læse uddrag af spørgsmål og svar herunder: Naser Khader, Martin Henriksen og Marcus Knuth mener ikke, at projektet skulle have støtte. De mener, at Sherin Khankan og Khaterah Parwani på baggrund af tidligere udtalelser om for eksempel sharialovgivning og straf med piskeslag ikke bør have støtte. Martin Henriksen siger for eksempel:



»Deres udtalelser skaber for stor usikkerhed om, hvorvidt deres faglighed understøtter det projekt, vi efterspørger. Enten har styrelsen slet ikke inddraget de ting, der har været fremme om Sherin Khankan tidligere - eller også har de inddraget det uden at tillægge det en større vægt. Begge dele er problematisk.«



Er tidligere udtalelser blevet vurderet og ikke tillagt vægt? »Ansøgninger om puljemidler bliver behandlet efter de kriterier, der er fastlagt i den puljevejledning, der er udarbejdet. Her vurderes bl.a. de aktiviteter og indsatser, som indgår i projektet og projektets evne samlet set til at nå det formulerede mål med puljemidlerne. Det er ikke enkeltpersoner, der vurderes,« oplyser styrelsen.



Har styrelsen set dokumentation for, at Sherin Khankan og Khaterah Parwanis arbejde har hjulpet kvinder udsat for æresrelateret vold? »Ved behandlingen af en ansøgning om puljemidler bliver der lagt vægt på projektets evne til at løse opgaven og nå projektets mål. Der bliver også lagt vægt på, om ansøgeren er kvalificeret til at løse opgaven. Hver projektejer skal udarbejde en evaluering. For nogle puljer udarbejdes en ekstern evaluering. Styrelsen følger løbende de resultater, der kommer ud af projekterne som en del af den almindelige sagsbehandling på puljeområdet.« FOLD UD FOLD UD

Det er jo også netop, hvad Exitcirklen arbejder for. Det er en organisation, der arbejder imod social kontrol – hvorfor så ikke bare bruge pengene på dem? Din styrelse havde endda indstillet, at de burde få støtten?

»Ja, men nu har de også fået støtten, fordi der jo ganske enkelt ikke var flertal for at gøre det på den måde, som jeg foreslog. Sådan er det.«

Men du ville gerne have haft det anderledes?

»Jeg foreslog, at man kunne omprioritere pengene. Det var der ikke enighed om. Og så er det sådan, det er,« siger Inger Støjberg og går ind til gruppemødet, så det ikke er muligt at stille flere spørgsmål.